Õppekava
Märt Agu Tantsukoolis on õppetöö jagatud vanusegruppide ja taseme järgi kolme astmesse. Esimeses astmes antav õpe on suunatud 4-8aastastele lastele, kes omandavad mängulise tegevuse käigus klassikalise balleti ja loovliikumise algtõed. Esimese õppeaasta sihiks on lastes tantsu vastu läbi mänguliste tantsutundide ja loovliikumise huvi tekitamine, et anda väikestele õpilastele esmane tantsukogemus ning koordinatsiooni- ja kehatunnetus. Teise astme õppetöös tegeletakse peaasjalikult klassikalise tantsu, üldarendava üldfüüsilise treeningu ja loovliikumise ning mõningate uute tantsustiilide ja seltskonnatantsude õppimisega. Kolmanda astme tundides tegeletakse klassikalise tantsuga juba süvitsi, õpitakse põhjalikumalt tundma kaasaegset- ja moderntantsu, vabatantsu, lavalist karaktertantsu ning seltskonnatantse. Õppekavast ei puudu ka Eesti ja teistegi maade rahvatantsud ning tänavatantsud (hiphop ja house). Olulisel kohal on õppetöös ka tantsuteoreetilised- ja loovained, kus õpilased saavad ülevaate tantsuajaloost ning puutuvad kokku ka erinevate tantsuga seotud valdkondi käsitlevate kursustega, nagu valgus-, heli- ja grimmikunst, kostüümindus ja tantsufilmindus.